# ACTA DE LA SESSIÓ ORDINÀRIA CELEBRADA PER L’AJUNTAMENT PLE EN DATA 24 DE SETEMBRE DE 2012

**Identificació de la sessió**

Caràcter: Ordinari

Data: 24 de setembre de 2012

Lloc: Sala d’Actes de l’Ajuntament de Fontcoberta

Hora: Les 21’30h.

**Assistents:**

Alcalde: Sr. Joan Estarriola i Vilardell

Regidors:

* Sra. Pilar Busquets i Barceló

- Sr. Carles Pedrola Carreras

- Sr. Xavier Cros Verdaguer

* Sr. Narcís Bartis Bosch
* Sr. Lluís Freixa Macià
* Sr. Jaume Roura i Noguer
* Sra. Consol Mas i Torres.
* Sr. Francesc Molina Jiménez

Hi assisteix, com a Secretària de la Corporació, la Sra. Maria Grau i Pagès.

L’Alcalde-President obre l’acte públic i es procedeix a tractar els assumptes inclosos a l’ordre del dia.

**1r.- APROVACIO ACTA ANTERIOR.-**

Els membres de la Corporació disposen d’una fotocòpia de l’esborrany de l’acta de la sessió celebrada el dia 30 de juliol de 2012, que és aprovada per unanimitat i sense cap esmena.

**2n.- INFORMACIÓ DECRETS D’ALCALDIA**

El Sr. Alcalde dóna compte al Ple de les resolucions d’alcaldia núm. 90 a la 100/2012 . El Ple es dóna per assabentat.

**3r.- INFORMACIONS DE L’ALCALDIA I DEL DESPATX OFICIAL**

Pren la paraula el Sr. Alcalde i dóna compte al Ple de l’última correspondència oficial rebuda, de la que cal destacar:

* Escrit del Consorci de Benestar Social en el que comuniquen que juntament amb Càritas Banyoles han organitzat una campanya solidària de recollida d’aliments els dies 6 i 7 d’octubre 2012.
* Escrit de la Diputació de Girona, Àrea d’Acció Social en el que notifiquen la subvenció concedida pel projecte “Fem Companyia” d’import 1.825 euros.
* Escrit de la Direcció General de telecomunicacions per informar del pla i digital.
* Escrit de Dipsalut en el que comuniquen que les tasques de dinamització dels parcs de Salut i les xarxes d’Itineraris Saludables seran a càrrec del Consell Comarcal.
* Escrit de Dipsalut en el que annexen el conveni de la Xarxa d’Itineraris Saludables XARX 2010/81.
* Del Ministerio de Fomento, Dirección General de Aviación Civil, envien l’informe sobre el Pla Urbanístic de Fontcoberta “Catàleg de masies i cases rurals en sòl no urbanitzable”.
* De Càritas en la que proposen que des de les administracions es faci una donació d’un euro cada mes pel programes de Càritas Diocesana de Girona.
* Escrit de la Parròquia de Vilavenut en el que el mossèn agraeix la col·laboració de l’Ajuntament en la restauració del campanar de Vilavenut.
* De Xaloc envien la Memòria de 2011.
* Escrit de l’Àrea de Cooperació Local, Cultural i d’Acció Social, Cooperació Esportiva, de la Diputació de Girona, en el que comuniquen la concessió d’una subvenció de 1.440,00 euros pel concepte “Activitat Esportiva del Pavelló”.
* Escrit de l’Àrea de Cooperació Local, Cultural i d’Acció Social, Servei de Monuments, de la Diputació de Girona, on comuniquen la concessió d’una subvenció de 17.702,47 euros per la Restauració de la coberta de l’església de Sant Feliu.
* Escrits de Dipsalut on adjunten actes de resultats analítics i els informes de valoració corresponents al mostreig realitzat a les instal·lacions municipals.

Seguidament el Sr. Alcalde informa al Ple sobre la pavimentació dels carrers de l’entrada de Melianta per la Ctra. de Banyoles, el C/ Mn. Pere Campolier i el Revardit. Explica que el promotor ha d’asfaltar la part que ha foradat per fer les rases, però com que aquests carrers tenen el paviment molt malament, s’haurien d’asfaltar del tot, i és el que s’està estudiant.

També informa sobre les obres pendents d’executar, el Cementiri, Camí de la Serra Pelada, teulat de l’església parroquial de Fontcoberta, el seu finançament

i la situació pressupostària i de tresoreria, la manca de subvencions així com les dificultats per accedir al crèdit.

Informa també que es pintaran 3 passos de vianants a la Ctra. de Banyoles a Figueres i es senyalitzarà amb senyals de velocitat controlada a 50K/h.

A continuació explica les modificacions que des del Departament de Carreteres es volien fer a la rotonda de la Zona Industrial. Després de debatre les modificacions entre la Generalitat, promotor i Ajuntament no s’haurà de modificar el projecte, es connectarà en breu amb sauló i no es farà la vorera de la banda dreta.

El Sr. Alcalde informa al Ple que ja s’han iniciat els expedients d’expropiació de la zona industrial.

També informa que a la rotonda de la Ctra. d’Esponellà es construirà una cuneta tipus americana.

**4t.- APROVACIÓ COMPTE GENERAL EXERCICI 2011**

Els estats i comptes anuals de l’exercici 2011 van ser sotmesos a informe de la Comissió Especial de Comptes, la qual va emetre dictamen el data 2 de juliol de 2012.

Exposat el Compte General, al públic, en el Butlletí Oficial de la Província núm. 151 del dia 06 d’agost de 2012, no se’n varen formular reclamacions, al·legacions ni observacions.

Acomplertes totes les tramitacions legals que determinen els articles 208 al 212 del Reial Decret Legislatiu 2/2004, de 5 de març, pel que s’aprova el text refós de la Llei Reguladora de les hisendes locals, es proposa la seva aprovació.

La Corporació per unanimitat, acorda:

1.- Aprovar definitivament els estats i comptes anuals corresponents a l’exercici 2011.

2.- Enviar l’expedient del Compte General de l’exercici 2011 a la Sindicatura de Comptes d’acord amb el que determinen els articles esmentats del Reial Decret Legislatiu 2/2004, de 5 de març, pel que s’aprova el text refós de la Llei Reguladora de les hisendes locals.

**5è.- ACORD PER FACULTAR AL SR. ALCALDE LA SIGNATURA DEL CONVENI DE DESFIBRILADORS.**

Per tal de completar la redacció del conveni marc de cessió de desfibril·ladors, des de l’àrea de Polítiques i Promoció de la Salut (Dipsalut) ens comuniquen la necessitat de l’acord de facultar al Sr. Alcalde per la signatura de l’esmentat conveni.

Per aquest motiu es proposa l’aprovació de facultar al Sr. Alcalde, Joan Estarriola, per a la signatura del conveni marc de cessió de desfibril·ladors amb l’Organisme Autònom de Salut Pública de la Diputació de Girona (Dipsalut).

Proposta que és aprovada per unanimitat.

**6è.- APROVACIÓ PLEC DE CLAUSULES PER A LA CONTRACTACIÓ DEL SERVEI DE NETEJA DE LES DIVERSES DEPENDENCIES I LOCALS MUNICIPALS.**

Acabades les pròrrogues del contracte del servei de neteja dels diversos locals municipals, amb l’empresa “La Bruixa Banyolina”, s’ha redactat el plec de clàusules i el Plec de prescripcions tècniques particulars que han de regir la licitació del nou contracte del servei de neteja de les diverses dependències i locals municipals, mitjançant procediment negociat, d’acord amb el que disposa l’art.174 del RD 3/2011, de 14 de novembre, TRLCSP, i es proposa la seva aprovació:

Pren la paraula el regidor Sr. Lluís Freixa i diu que el seu grup ha trobat a faltar en el Plec de Clàusules la neteja del pavelló poliesportiu.

Pren la paraula la Regidora Sra. Pilar Busquets i comenta que la neteja del pavelló l’estan fent diàriament els conserges, el responsable de l’espai jove i la brigada municipal, ja que no es disposa de pressupost i fins avui no s’ha queixat ningú de la neteja del pavelló.

El Sr. Lluís Freixa comenta que és un tema de prioritats.

La Regidora Sra. Pilar Busquets diu que sí i que ells donen prioritat a l’escola.

El Sr. Molina demana si la brigada neteja les dutxes.

La Regidora Sra. Pilar Busquets contesta que sí, i que el pavelló no està brut, que no es reben queixes, que està molt decent, que potser algun dia en un fet puntual no està tant net, però és això un fet puntual.

El Sr. Alcalde pren la paraula i diu que sempre està més neta la pista d’un pavelló que una pista a l’aire lliure, en canvi a les pistes a l’aire lliure, la gent practica l’esport que sigui i ningú diu res.

Que creuen que bàsicament el que s’ha de fer diàriament és l’entrada, lavabos i dutxes.

Pren la paraula el regidor Sr. Xavier Cros i diu que havien mirat diferents pressupostos de màquines netejadores per l’interior del pavelló, però els pressupostos eren molt elevats.

Seguidament el regidor Sr. Lluís Freixa manifesta que creuen que la brigada municipal tenen molta feina en tot el municipi, i que el pavelló no ha d’esser la prioritat de la brigada, que consideren que és una manera de perdre el temps dels membres de la brigada municipal, i que per tant voten en contra la proposta.

El Sr. Molina pren la paraula i manifesta que el seu grup sí que està interessat en formar part de la mesa de Contractació d’acord amb el Plec de Clàusules.

Pren la paraula la Regidora Sra. Pilar Busquets i manifesta que consti en acta que sí és veritat que la brigada municipal té molta feina, però que no hi ha pressupost ni per una persona més a la brigada, ni per la neteja del pavelló a càrrec d’una empresa.

El Sr. Alcalde diu que s’ha de tenir en compte que les mesures d’estalvi generen queixes, com les que s’han rebut de l’enllumenat públic, de la forma de podar els arbres etc. En aquests moments s’han de buscar solucions com la plantació de plantes de diferents espècies adaptades a les jardineres i a les rotondes, que a més no necessiten manteniment.

També explica que s’ha adquirit una màquina desbrossadora, pel desbrossament de camins rurals, ja que no venen subvencions per manteniment de camins rurals. En aquest exercici el Consell Comarcal no ha concedit cap subvenció per aquest concepte.

La regidora Sra. Pilar Busquets pren la paraula i diu que tant l’Estat com la Generalitat retallen, no venen subvencions i per tant l’Ajuntament no pot seguir com abans. Que el seu grup considera que s’ha de retallar les coses i activitats més supèrflues, les menys importants. Que no hi ha tresoreria, que s’ha d’actuar amb precaució i s’ha de controlar tot, fins i tot el que pot o no comprar la brigada municipal.

Continua el Sr. Alcalde i comenta que s’hauran de prendre mesures que no agradaran, però que a curt termini no hi ha solució.

Així doncs, arribada la votació, la Corporació acorda per 5 vots a favor i 4 en contra :

1.- L’aprovació del Plec de clàusules i el Plec de prescripcions tècniques particulars que han de regir la licitació del nou contracte del servei de neteja de les diverses dependències i locals municipals.

2.- Iniciar l’expedient per a la contractació del servei de neteja dels diversos locals municipals mitjançant procediment negociat sense publicitat, d’acord amb el que determina l’art. 174 del RD 3/2011, de 14 de novembre, pel que s’aprova el text refós de la Llei de contractes del sector públic, a fi de que puguin sol·licitar-se com a mínim 3 ofertes, recaient l’adjudicació en el licitador justificadament escollit per l’òrgan de contractació.

3.- Els resultats de la licitació es publicaran en el BOP i en el perfil del contractant.

Abans de passar al punt de precs i preguntes, pren la paraula el regidor Sr. Lluís Freixa i demana la inclusió per procediment d’urgència d’una moció de suport a les reivindicacions nacionals populars de la diada nacional de Catalunya 2012.

Declarada prèviament la urgència, per unanimitat s’acorda incloure l’assumpte següent:

**7è.- MOCIÓ DE SUPORT A LES REIVINDICACIONS NACIONALS POPULARS DE LA DIADA NACIONAL DE CATALUNYA 2012.**

El Regidor Sr. Lluís Freixa llegeix la moció de suport a les revindicacions nacionals populars de la diada nacional de Catalunya 2012, i en proposa la seva aprovació:

*“ El passat 11 de setembre, amb motiu de la Diada Nacional de Catalunya, 1 milió i mig de persones van sortir al carrer amb el lema Catalunya, nou estat d’Europa.*

*Aquest ajuntament no pot restar impassible davant els clams que la ciutadania va expressar-hi: la voluntat d’esdevenir un poble lliure i la denúncia pel maltracte polític, econòmic i social que pateix Catalunya vers l’estat i que dinamita el nostre potencial com a país i les oportunitats de la nostra gent.*

*Per tot això, el Grup Municipal de Convergència i Unió proposa al Ple de la corporació l’adopció dels següents acords:*

***Primer.-*** *Manifestar que Catalunya té dret a decidir sobre el seu futur de manera lliure i democràtica.*

***Segon.-*** *Reconèixer la necessitat d’una hisenda pròpia catalana, basada en la Resolució aprovada pel Parlament de Catalunya el 25 de juliol de 2012, que posi punt i final a l’espoli que pateix Catalunya i que obliga a les administracions públiques catalanes, inclosos els ajuntaments, a executar importants ajustos pressupostaris.*

***Tercer.-*** *Comprometre’ns a treballar conjuntament amb la ciutadania i les entitats del nostre municipi per fer cada vegada més àmplia la majoria social i econòmica necessària per esdevenir un estat propi de la Unió europea.*

***Quart.-*** *Demanar al Parlament de Catalunya que estudiï totes les mesures que s’hauran d’emprendre, si així ho decideix el poble català, per a la seva consecució.*

***Cinquè.-*** *Fer arribar aquesta moció a tots els grups del Parlament de Catalunya i del Congrés dels diputats.*

Pren la paraula el Sr. Alcalde i comenta que creu que és una moció molt light que si volen modificar-la dient que Fontcoberta s’adhereix a demanar per Catalunya un Estat Propi amb màxima celeritat possible i amb una hisenda pròpia, i fer un canvi en el lema, donar suport a Catalunya com un nou estat d’Europa, el seu grup l’acceptarà.

Que en el primer punt hi ha una paraula que creu que està equivocada on diu “vers” ha de dir “de”.

Que en el primer punt dels acords on diu que Catalunya té dret a decidir sobre el seu futur de manera lliure i democràtica, és un tema que ja està recollit en la Declaració Universal dels Drets Humans.

En el segon punt on diu reconèixer la necessitat d’una hisenda pròpia catalana, s’ha de dir en aquests moments que és un mitjà, no un objectiu, és un tema que la setmana passada es va enterrar, davant la negativa de l’Estat, tal i com va dir el President de la Generalitat.

En el punt 4 on diu demanar al Parlament de Catalunya que estudiï totes les mesures que s’hauran d’emprendre, si així ho decideix el poble català, per a la seva consecució, hauria de dir demanar un referèndum per saber que vol el poble català i després demanar al Parlament que el tiri endavant.

El Sr. Alcalde continua dient que una moció serveix per pressionar al Govern, i sinó perquè serveix tanta pressa per entrar la moció?

Pren la paraula el Sr. Lluís Freixa i diu que s’ha presentat la moció perquè els esdeveniments van molt ràpids i en la pròxima legislatura és quan s’ha d’assolir l’estat propi.

Continua el Sr. Alcalde i diu que presentar una moció d’aquestes característiques en un Ple ordinari no se li dóna la importància que ha de tenir.

Que el seu grup presentarà una moció més concreta amb més pressió, tenint en compte que en la manifestació del dia 11 de setembre el lema era molt clar “Catalunya nou estat d’Europa”.

Que aquesta moció és molt light, que el grup d’ERC no la votarà pas en contra, però hi haurà una altra moció en un ple extraordinari amb un únic punt a l’ordre del dia.

En Lluís Freixa diu que ells no poden fer un Ple extraordinari, no poden demanar segons què.

El Sr. Alcalde contesta que sí que poden demanar un Ple extraordinari i que han de liderar aquestes iniciatives, proposar que Fontcoberta sigui independent, que val més una acció, una imatge, que mil paraules.

Que el seu partit té totes les accions encaminades a portar el país a la independència, en canvi CIU és sobiranista.

Que quan es va fer la consulta a Fontcoberta, es va dir que sí a la independència, i per tant se sent obligat a fer-ho i a tirar-ho endavant.

Per tant comunica al Ple que el proper dijous hi haurà un Ple extraordinari a Can Jan de la Farrès a les 8h del vespre amb un únic punt de donar suport a la independència de Catalunya.

Arribada la votació de la moció, s’aprova per 4 vots a favor i 5 abstencions.

**8è.- PRECS I PREGUNTES**

En el torns de precs i preguntes, pren la paraula el regidor Sr. Lluís Freixa i demana que es posi una estelada al dipòsit d’aigua d’abans que és un lloc alçat i així es podrà veure bé.

El Sr. Alcalde contesta que sí que correcte hi estan d’acord.

Seguidament pren la paraula el regidor Sr. Jaume Roura i demana que es netegin els camins rurals i també que la recollida de verd i poda es faci més sovint, ja que si el contenidor està ple, la gent ho deixa al terra.

El Sr. Alcalde contesta que la neteja de camins rurals es començarà la propera setmana. Que la neteja es fa a la primavera, aprox. el mes de maig i a la tardor, setembre-octubre.

En relació a la recollida de verd i poda, no es pot augmentar la recollida per manca de pressupost.

Pren la paraula la Sra. Consol Mas i diu que en el ple de setembre de 2011 ja va demanar el canvi de faroles de l’entrada de Melianta que es varen xafar en un accident i estan igual, també comenta que a la Farrès a vegades no hi ha llum a les faroles d’enllumenat públic. També demana si es pintaran els passos de vianants de la Ctra. de Banyoles a Figueres.

El Sr. Alcalde contesta que té tota la raó en les faroles de l’entrada, ja s’haurien d’haver canviat, però amb la remodelació d’aquella part per entrar a la zona industrial i la construcció de la rotonda s’ha retardat.

En relació a la llum de les faroles de la Farrès s’ha de dir a la brigada que s’ha de revisar el temporitzador.

Que els passos de vianants es començaran a pintar la propera setmana.

A continuació pren la paraula el Sr. Francesc Molina i demana el balanç econòmic de la piscina d’aquest estiu.

Contesta la regidora Sra. Pilar Busquets i diu que encara no s’ha fet el tancament, ja que hi ha alguna cosa pendent, que quan ho tingui ja li passarà.

I no havent-hi més assumptes a tractar el Sr. Alcalde dóna per acabada la sessió a les vint-i-tres hores. Ho certifico.

Vist i Plau

L’Alcalde La secretària